รัฐบาลเตรียมจัดงาน "รวมใจเป็นหนึ่งเดียว" ขอบคุณทุกฝ่ายที่บูรณาการทำงานร่วมกันช่วยเหลือทีมหมูป่าจนประสบความสำเร็จ
นายกรัฐมนตรีเผย รัฐบาลเตรียมจัดงาน”รวมใจเป็นหนึ่งเดียว” ขอบคุณทุกฝ่ายที่บูรณาการทำงานร่วมกันช่วยเหลือทีมหมูป่าจนประสบความสำเร็จ

ภายหลังเสร็จสิ้นการประชุมคณะรัฐมนตรีอย่างเป็นทางการนอกสถานที่ ครั้งที่ 5/2561 พลเอก ประยุทธ์ จันทร์โอชา นายกรัฐมนตรี กล่าวถึงการเตรียมการจัดงานเลี้ยงขอบคุณทุกฝ่ายที่ให้การช่วยเหลือนำ 13 เยาวชนทีมหมูป่าอะคาเดมีออกจากถ้ำหลวง ขุนน้ำนางนอน อำเภอแม่สาย จังหวัดชียงราย ว่า นับเป็นพระมหากรุณาธิคุณอันหาที่สุดมิได้ สมเด็จพระเจ้าอยู่หัวมหาวชิราลงกรณ บดินทรเทพยวรางกูร ทรงพระกรุณาโปรดเกล้าโปรดกระหม่อม พระราชทานพระราชานุญาตให้รัฐบาลใช้พระลานพระราชวังดุสิตเป็นสถานที่จัดงาน การจัดงานเลี้ยงขอบคุณทุกฝ่ายและพระราชอาหารเลี้ยงผู้ร่วมงาน ในวันที่ 1 สิงหาคม 2561 ภายใต้ชื่องาน “รวมใจเป็นหนึ่งเดียว” “United as One”  โดยขณะนี้อยู่ระหว่างประสานงานกับคณะทำงานและผู้ที่เกี่ยวข้องทุกส่วน ทั้งนี้ การที่ทุกภาคส่วนของประเทศได้เข้าไปช่วยเหลือทีมหมูป่านั้น หลายประเทศชื่นชมประเทศไทยเป็นอย่างย่ิง ต่างประเทศต่างกล่าวว่าไม่มีการช่วยเหลือประชาชนใดในโลกที่มีความสำเร็จเท่าประเทศไทยในวันนี้  ซึ่งแสดงให้เห็นถึงการบรูณาการร่วมกันของทุกภาคส่วน ตั้งแต่พระมหากรุณาธิคุณของสมเด็จพระเจ้าอยู่หัว ลงมาจนถึงประชาชน การบริหารจัดการของทุกหน่วยที่เกี่ยวข้อง ความร่วมมือของพลเรือน ตำรวจ ทหาร ภาคเอกชน ตลอดจนร่วมมือจากต่างประเทศ

อย่างไรก็ตามสิ่งสำคัญที่ต้องการให้ทุกคนตระหนักคือเหตุการณ์ที่เกิดขึ้นไม่ใช่ความผิดของใคร เพราะเป็นเรื่องที่ไม่มีใครรู้ว่าจะเกิดขึ้นและเป็นเรื่องทางธรรมชาติ ขณะที่เด็กๆ ก็บริสุทธิ์ใจ แต่เหตุที่เกิดขึ้นนำไปสู่การแก้ปัญหา ซึ่งการแก้ปัญหาต้องทำหลายเรื่องพร้อมกัน ทั้งการบูรณาการหน่วยงาน การจัดตั้งศูนย์บรรเทาสาธารณภัยแก้ปัญหา การจัดชุดช่วยเหลือ รวมถึงการซักซ้อมการทำงานอยู่ตลอดเวลา พร้อมขอความร่วมมือสื่อมวลชนขอให้ระมัดระวังในการไปพูดคุยหรือสัมภาษณ์เด็กและผู้ปกครอง เพราะอาจจะมีปัญหาในอนาคต  ขณะที่ในฐานะรัฐบาลก็ต้องมีมาตรการที่เหมาะสมในการที่จะแก้ปัญหาดังกล่าว